मुख्यमन्त्री कप ब्याडमिन्टन : अमन र देवराज भिड्ने
प्रथम मुख्यमन्त्री कप खुला राष्ट्रिय ब्याडमिन्टन च्याम्पियनसिपको पुरुष एकलतर्फ एपीएफका अमन महर्जनले आफ्नै टिमका सुजन थापालाई २१–१९, १६–२१, २१–१४ ले पराजित गर्दै सेमिफाइनलमा स्थान बनाएका छन् ।
काठमाडौँ — प्रथम मुख्यमन्त्री कप खुला राष्ट्रिय ब्याडमिन्टन च्याम्पियनसिपको पुरुष एकलतर्फ एपीएफका अमन महर्जनले आफ्नै टिमका सुजन थापालाई २१–१९, १६–२१, २१–१४ ले पराजित गर्दै सेमिफाइनलमा स्थान बनाएका छन् ।उनको भेट एपीएफकै देवराज रानासँग हुनेछ । देवराजले अनिल मल्ललाई २२–२०, २१–१५ ले पराजित गरेका थिए । नखिपोटका विवेक चौधरीले एपीएफका रोशन साउदलाई २१–१८, २१–१७ ले र एपिएफका क्षितिज खनालले अरुण अधिकारीलाई १९–२१, २१–१४, २१–९ ले पराजित गर्दै सेमिफाइलनको भेट पक्का गरेका छन् ।फिटनेस पार्क ब्याडमिन्टन एकेडेमीको आयोजनामा भएको प्रतियोगिताको महिला एकलतर्फ एपीएफकी शोभा गौचन, कस्तुरी कलेजकी सीमा राजवंशी, एपीएफकी रिना तामाङ र पुलिसकी नीता लम्साल सेमिफाइनल पुगेका छन् । शोभाले पुलिसकी सुष्मा श्रेष्ठलाई २१–११, २१–१९ ले, सीमाले देवीनगरकी प्रिया गौडलाई २१–८, २१–३ ले र नीताले एपीएफकी एन्जिला वाङलाई २१–४, २१–३ ले पराजित गरेका थिए । रिनाले वाकओभर पाएकी हुन् ।पुरुष युगलमा पुलिस क्लबका पूर्ण थापा र गौरव दाहालको जोडीले सूर्यदर्शनका दीपक राना र महेश खड्काको जोडीलाई २१–१९, २२–२० ले पराजित गर्दै सेमिफाइनलमा एपीएफका देवराज राना र क्षितिज खनालको जोडीसँगको भेट पक्का गरेको छ । देवराजको जोडीले नखिपोटका विवेक चौधरी र निखिल भट्टको जोडीलाई २१–९, २१–१० ले पराजित गरेका हुन् ।ब्वाइज यू–१३ तर्फ तनहुँका सफल भुजेल, कैलालीका रियांश चौधरी, एपीएफका आयुष सिम्खडा र कैलालीका आदित्य चौधरी अन्तिम चारमा पुगेका छन् । गर्ल्सतर्फ मोहन भुगोल ब्याडमिन्टन फाउन्डेसनका निभा राई, ग्यालेक्सी पब्लिक स्कुलकी अक्षरा यादव, सिन्धुपाल्चोककी आस्ना श्रेष्ठ र दीपक ब्याडमिन्टन एकेडेमीकी अस्मिता कार्की विजयी भएका छन् ।ब्वाइज यू–१९ तर्फ एपीएफका रोशन साउद, अनिल मल्ल, अरुण अधिकारी र युनिटीका सुनील कार्की विजयी भए । गर्ल्समा एपीएफकी रिना तामाङ र भूगोल ब्याडमिन्टन फाउन्डेसनकी निभा राई, इमाडोलकी टिसारानी शाक्य र दीपक ब्याडमिन्टनकी अस्मिता खत्रीले सफलता पाएका छन् ।